b'\n_START_ARTICLE_\nZasad (Kociper)\n_START_SECTION_\n1. dejanje\n_START_PARAGRAPH_\nV Zasad se iz zapora vrne \xc5\xa1tudent Janez, \xc4\x8dudi se, kako je vas spremenjena: orlovska dru\xc5\xa1tva prepovedana, po vasi neomejeno gospodari brezbo\xc5\xbeni Grdun, \xc5\xa0viga se mu hlap\xc4\x8devsko prilizuje, \xc5\xbeupnik je star in zbegan, ljudi je strah ... Francko \xc5\xa1e posebej, saj je sirota in je Grdun njen varuh, naduti Slavko pa kar naprej rine za njo. Janez od Dra\xc5\xa1a izve, da je Grdun Franckin o\xc4\x8de in mu napove boj brez milosti: ljudstvu je treba vrniti Boga in narod, da se zbudi in prerodi.\n_START_SECTION_\n2. dejanje\n_START_PARAGRAPH_\nGrdun ho\xc4\x8de Francko posvojiti, da bi dobil njen grunt in njo za deklo. Francka si ne ve pomagati, zana\xc5\xa1a se le na Marka, s katerim se imata rada, in na Janeza, ki ji je zvest prijatelj. Vendar jo celo zaslepljeni \xc5\xbeupnik svari pred njim, \xc4\x8de\xc5\xa1 da je postal prevratne\xc5\xbe in da se o njem \xc5\xa1irijo grde govorice; Grdun in \xc5\xa0viga namre\xc4\x8d hujskata Zasad\xc4\x8dane, u\xc4\x8diteljica Dora, jezna na Janeza, ker je ne mara ve\xc4\x8d, pa \xc5\xbeupnika. Francko je strah, \xc4\x8duti, da fantje pripravljajo nekaj odlo\xc4\x8dilnega: In res: medtem, ko ljudstvo poje orlovsko pesem in zahteva prosvetni dom nazaj, Janez razkrinka Grudna kot pre\xc5\xa1u\xc5\xa1tnika in morilca, saj je zlorabil Franckino mater, Franckin o\xc4\x8de pa se je zaradi sramote obesil. Grdun se zlomi in prizna. Tedaj se razle\xc5\xbee plat zvona, nekdo je za\xc5\xbegal prosvetni dom, vnamejo pa se tudi Grdunovi hlevi. Pri ga\xc5\xa1enju se Dra\xc5\xa1 ponesre\xc4\x8di, pred smrtjo Janezu pove, da je bil po\xc5\xbeigalec Slavko.\n_START_SECTION_\n3. dejanje\n_START_PARAGRAPH_\nZasad\xc4\x8dani so zgradili nov dom, Francka in Marko sta sre\xc4\x8dno poro\xc4\x8dena na gruntu, \xc5\xbeupnik se veseli novega, bogu dopadljivega \xc5\xbeivljenja v vasi. Mladi se pripravljajo na slovesno odprtje doma, vabijo medse tudi Slavka, saj so zdaj vsi ena dru\xc5\xbeina, po bo\xc5\xbeji volji bratje. Slavko pa je mra\xc4\x8den, popiva in grozi, o\xc4\x8detova krivda je prete\xc5\xbeko legla nanj: Grdun je bil v zlo\xc4\x8dinski nepremi\xc5\xa1ljenosti poteptal dru\xc5\xbeino, zdaj se mu ru\xc5\xa1i njegova. Slavko v smrtnem sovra\xc5\xa1tvu tik pred proslavo zabode Janeza, nato pa se, zgro\xc5\xbeen nad lastnim dejanjem, obesi. Janez bole\xc4\x8dino premaga, pride na proslavo in spregovori sova\xc5\xa1\xc4\x8danom: Zasad do\xc5\xbeivlja vstajenje, izkoreninjenci so pregnani, narod je vso smrde\xc4\x8do navlako izpljunil iz svoje srede, zdaj si v \xc5\xbertvah in ljubezni gradi sre\xc4\x8dno prihodnost. Na\xc5\xa1a pot gre od tod samo naprej, s pesmijo na ustih. Zasad je zmagal ... Vsi stoje in slovesno poprimejo orlovsko himno.\n_START_SECTION_\nObjava in uprizoritve\n_START_PARAGRAPH_\nDrama Zasad je prva Kociprovo delo, ki je iz\xc5\xa1lo v knji\xc5\xbeni obliki. Uprizorjena je bila na doma\xc4\x8dem odru pri Sv. Miklav\xc5\xbeu pri Ormo\xc5\xbeu.'